b"\n_START_ARTICLE_\nKaratepe\n_START_SECTION_\nHist\xc3\xb2ria\n_START_PARAGRAPH_\nEl lloc controlava el pas d'Anat\xc3\xb2lia a la plana del nord de S\xc3\xadria. Despr\xc3\xa9s de l'enfonsament de l'imperi Hittita, va pert\xc3\xa0nyer al regne de Que, que al segle\xc2\xa0ix\xc2\xa0aC (data discutida, podria ser al final del segle\xc2\xa0viii\xc2\xa0aC) l'hauria concedit a emigrants grecs de la nissaga de Mopsos, que suposadament haurien emigrat de Troia segles abans. S'han trobat tauletes, est\xc3\xa0tues, edificacions, dues portes monumentals amb relleus, amb pilars de lleons i esfinxs flanquejant les portes. Una inscripci\xc3\xb3 biling\xc3\xbce en fenici i luvita del rei Azitawatas de la casa de Mopsos (luvita Moxos, fenici Mopsos en la forma mps) va servir als arque\xc3\xb2legs per a desxifrar els jerogl\xc3\xadfics luvites._NEWLINE_Vegeu: Azitawatas.\n_START_SECTION_\nArqueologia\n_START_PARAGRAPH_\nEl lloc fou descobert el 1946 i fou excavat del 1947 al 1957 per un equip dirigit per Helmuth Theodor Bossert. Treballs de restauraci\xc3\xb3 es van portar a terme durant anys i tamb\xc3\xa9 alguns altres sondejos. Un treball arqueol\xc3\xb2gic sobre el palau es va fer sota la direcci\xc3\xb3 d'Halet \xc3\x87ambel, als anys noranta."